Broj: 711-I-1859-M-358/22-02-24

Zagreb, 11. kolovoza 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković kao predsjednice Povjerenstva, te Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Dine Piljića, direktora trgovačkog društva Komunalno-trgovačko društvo FUŽINE d.o.o. za komunalne usluge,** za davanjem mišljenja Povjerenstva, na 182. sjednici održanoj dana 11. kolovoza 2022.g. daje sljedeće

**MIŠLJENJE**

1. **Sukladno odredbi članka 17. stavka 1. ZSSI-a obveznik Dino Piljić, ne može istovremeno uz obnašanje dužnosti direktora - člana Uprave trgovačkog društva Komunalno - trgovačko društvo FUŽINE d.o.o. za komunalne usluge obnašati drugu javnu dužnost predsjednika Općinskog vijeća Općine Jelenje, jer zakonom nije propisana iznimka od opće zabrane istodobnog obnašanja druge javne dužnosti.**
2. **Sukladno odredbi članka 18. stavka 1. ZSSI-a obveznik Dino Piljić, koji obnaša dužnost direktora - člana Uprave trgovačkog društva Komunalno - trgovačko društvo FUŽINE d.o.o. za komunalne usluge, ne može istovremeno obnašati i funkciju predsjednika Nadzornog odbora trgovačkog društva Komunalno društvo VODOVOD I KANALIZACIJA d.o.o.**
3. **Sukladno odredbi članka 8. stavka 1. ZSSI-a obveznik je dužan razriješiti okolnost istodobnog obnašanja dužnosti iz točke I. izreke.**

 Obrazloženje

Zahtjev za davanjem mišljenja Povjerenstva podnio je obveznik Dino Piljić, direktor trgovačkog društva Komunalno - trgovačko društvo FUŽINE d.o.o. za komunalne usluge. U Povjerenstvu zahtjev je zaprimljen 09. kolovoza 2022. pod poslovnim brojem 711-U-7249-M-358/22-01-1, povodom kojeg se vodi predmet broj M-358/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Uvidom u registar obveznika kojeg ustrojava i vodi Povjerenstvo te u sudski registar Trgovačkog suda u Rijeci utvrđeno je da je Dino Piljić, direktor trgovačkog društva Komunalno-trgovačkog društva FUŽINE d.o.o. za komunalne usluge, čiji je osnivač Općina Fužine, slijedom čega je Dino Piljić povodom obnašanja iste dužnosti obvezan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je član Uprave navedenog trgovačkog društva te da je u lipnju 2021. izabran za predsjednika predstavničkog tijela jedince lokalne samouprave, konkretno-općinskog vijeća Općine Jelenje, za što prima naknadu, a što je naveo i u imovinskoj kartici, te postavlja upit je li isto sukladno odredbama ZSSI-a. Također navodi da je Općina Jelenje član trgovačkog društva Komunalno društvo VODOVOD I KANALIZACIJA d.o.o. Rijeka te postavlja pitanje može li kao predsjednik općinskog vijeća Općine Jelenje i kao član uprave, odnosno direktor trgovačkog društva Komunalno-trgovačkog društva FUŽINE d.o.o. za komunalne usluge obavljati funkciju člana Nadzornog odbora trgovačkog društva KD Vodovod i kanalizacija te ima li u tom slučaju pravo na novčanu naknadu uz pretpostavku da na istu funkciju bude imenovan.

Uvidom u sudski registar Trgovačkog suda u Rijeci utvrđeno je da je pod brojem MBS: 040013281 upisano trgovačko društvo Komunalno društvo VODOVOD I KANALIZACIJA d.o.o. za vodoopskrbu i odvodnju čiji su osnivači Grad Rijeka, Grad Bakar, Općina Čavle, Općina Jelenje, Grad Kastav, Općina Klana, Općina Viškovo, Općina Kostrena i Grad Kraljevica, dok je kao osoba ovlaštene za zastupanje navedenog trgovačkog društva upisan Andrej Marochini.

 Povjerenstvo ističe da član predstavničkog tijela jedinice lokalne i područne (regionalne) samouprave nije obveznik u smislu odredbi ZSSI-a, no imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave kao i okolnost da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI-a.

 Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

Zakonom o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.) kao posebnim zakonom kojim je uređen način izbora, prava i obveze predsjednika i članova uprave trgovačkih društava, u konkretnom slučaju društva s ograničenom odgovornošću, nije izričito propisano da predsjednik i članovi uprave društva s ograničenom odgovornošću u većinskom vlasništvu jedinice lokalne samouprave mogu istovremeno uz obnašanje navedene dužnosti obnašati i drugu javnu dužnost, konkretno dužnost člana predstavničkog tijela jedinice lokalne samouprave, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

Slijedom navedenog, obveznik Dino Piljić ne može istovremeno uz obnašanje dužnosti direktora trgovačkog društva u vlasništvu jedinice lokalne samouprave obnašati dužnost predsjednika općinskog vijeća Općine Jelenje.

Ukazuje se obvezniku da je dužan, sukladno odredbi članka 8. stavka 1. ZSSI-a, razriješiti okolnost istodobnog obnašanja navedenih dužnosti.

Člankom 18. stavkom 1. ZSSI-a obveznicima je beziznimno zabranjeno da za vrijeme obnašanja dužnosti budu članovi uprave trgovačkog društva, neovisno o tome radi li se o trgovačkom društvu u vlasništvu tijela javne vlasti ili privatne osobe. Stavkom 2. istog članka ZSSI-a propisano je da iznimno od stavka 1. ovoga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu.

U ovome se slučaju ne radi o međusobno povezanim trgovačkim društvima, jer je jedini osnivač trgovačkog društva u kojem obveznik obnaša dužnost člana Uprave Općina Fužine, dok su suosnivači drugog trgovačkog društva više jedinica lokalne samouprave, odnosno društvo u kojem obnaša dužnost direktora nema vlasničke udjele u društvu u kojem bi istodobno obavljao funkciju člana Nadzornog odbora, slijedom čega se ne može smatrati da bi postojala dopuštena iznimka članstva u nadzornom odboru trgovačkog društva iz članka 18. stavka 2. ZSSI-a.

Slijedom navedenog, temeljem članka 18. stavka 1. ZSSI-a obveznik Dino Piljić ne može za vrijeme obnašanja dužnosti direktora trgovačkog društva Komunalno - trgovačko društvo FUŽINE d.o.o. za komunalne usluge biti član Nadzornog odbora trgovačkog društva Komunalno društvo VODOVOD I KANALIZACIJA d.o.o.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Dino Piljić, elektroničkom dostavom
2. Objava na internetskoj stranici Povjerenstva
3. Pismohrana